*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Μαρτίου 1987

που τροποποιεί την απόφαση 84/58/ΕΟΚ περί παροχής προσωρινής αδείας στο Ηνωμένο Βασίλειο να λάβει πρόσθετα μέτρα για να προστατευθεί από την εισαγωγή της Puccinia horiana

(Το κείμενο στην αγγλική γλώσσα είναι το μόνο αυθεντικό)

(87/199/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία του Συμβουλίου της 2ας Μαρτίου 1987 (2), και ιδίως το άρθρο 15 παράγραφος 2,

τις ανακοινώσεις του Ηνωμένου Βασιλείου της 29ης Δεκεμβρίου 1983, με τις οποίες γνωστοποιήθηκαν ορισμένες προσωρινές απαγορεύσεις που αποφασίστηκαν σχετικά με την εισαγωγή στο Ηνωμένο Βασίλειο φυτών χρυσανθέμων,

Εκτιμώντας:

ότι, σύμφωνα με την οδηγία 77/93/ΕΟΚ, επιτρέπεται η εισαγωγή φυτών χρυσανθέμων σε κράτος μέλος μόνον εάν αυτά είναι απαλλαγμένα από τη λευκή σκωρίαση των χρυσανθέμων· ότι, όσον αφορά τα φυτά των χρυσανθέμων, εκτός των σπόρων προς σπορά και των κομμένων ανθέων, το αποστέλλον κράτος μέλος πρέπει να λάβει ορισμένα μέτρα προκειμένου να εξασφαλίσει ότι τα φυτά αυτά δεν έχουν προσβληθεί από τον εν λόγω επιβλαβή οργανισμό·

ότι το Ηνωμένο Βασίλειο θεώρησε ότι υπάρχει άμεσος κίνδυνος εισαγωγής ή εξάπλωσης στο έδαφός του επιβλαβών οργανισμών και, για το σκοπό αυτό, αποφάσισε να υιοθετήσει προσωρινά τα εν λόγω απαγορευτικά μέτρα για να προστατευθεί από τον κίνδυνο·

ότι με την απόφαση 84/58/ΕΟΚ (3) η Επιτροπή έχει παράσχει την άδεια στο Ηνωμένο Βασίλειο να λάβει πρόσθετα μέτρα για να προστατευθεί από την εισαγωγή της Puccinia horiana·

ότι αυτή η άδεια είχε παρασχεθεί προσωρινά, για περίοδο που έληγε στις 31 Δεκεμβρίου 1986, μέχρι να ενισχυθούν οι κοινοτικές ρήτρες ασφάλισης σχετικά με την λευκή σκωρίαση των χρυσανθέμων μέσω τροποποίησης της οδηγίας 77/93/ΕΟΚ·

ότι δεν έχουν μεταβληθεί οι συνθήκες που δικαιολογούσαν την παροχή της αδείας αυτής·

ότι, με βάση την πείρα που έχει αποκτηθεί, πρέπει να γίνουν μικρές τροποποιήσεις στις τεχνικές διατάξεις·

ότι πρέπει, κατά συνέπεια, να παραταθεί περαιτέρω η άδεια αυτή ·

ότι τα μέτρα που προβλέπονται στην παρούσα απόφαση είναι σύμφωνα με την γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 παράγραφος 1 της απόφασης 84/58/ΕΟΚ τροποποιείται ως εξής:

1. Στη δεύτερη σειρά η ημερομηνία «31 Δεκεμβρίου 1986» αντικαθίσταται από την ημερομηνία «31 Δεκεμβρίου 1988».

2. Το στοιχείο α) ii) αντικαθίσταται από το ακόλουθο κείμενο:

«δεν έχουν παρατηρηθεί συμπτώματα της Puccinia horiana σε φυτά που καλλιεργούνται ή είναι αποθηκευμένα εκεί, σύμφωνα με τα πορίσματα των τακτικών επίσημων επιθεωρήσεων που πραγματοποιούνται όσο συχνά χρειάζεται ανάλογα με τους εποχιακούς κινδύνους μόλυνσης, και».

3. Το στοιχείο γ) αντικαθίσταται από το ακόλουθο κείμενο:

«τα φυτά έχουν υποστεί κατάλληλη αγωγή με μυκητοκτόνα, πράγμα που εξασφαλίζει ότι είναι απαλλαγμένα από την Puccinia horiana, λαμβάνοντας υπόψη τις διάφορες ποικιλίες και τον εποχιακό κίνδυνο μόλυνσης».

4. Το στοιχείο ε) αντικαθίσταται από το ακόλουθο κείμενο:

«η εξέταση που προβλέπεται στο άρθρο 6 της οδηγίας 77/93/ΕΟΚ έγινε βάσει δειγμάτων από κάθε παρτίδα, σύμφωνα με τις απαιτήσεις του οργανισμού για την προστασία των φυτών των Κάτω Χωρών, με βάση το μέγεθος της παρτίδας και σύμφωνα με μια αξιολόγηση των εποχιακών κινδύνων μόλυνσης· για τους σκοπούς της παρούσας παραγράφου, με τον όρο "παρτίδα" εννοείται αποστολή που συνίσταται από μία μόνο ποικιλία χρυσανθέμων τα οποία παράγονται από έναν καλλιεργητή».

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 10 Μαρτίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 26 της 31. 1. 1977, σ. 20.

(2) Δεν έχει ακόμα δημοσιευθεί στην Επίσημη Εφημερίδα.

(3) ΕΕ αριθ. L 35 της 7. 2. 1984, σ. 20·